ઇન ફૅક્ટ, ‘બેફિકરે’માં જો વિશાલ-શેખરનું ધમ્માલ મ્યુઝિક ન હોત તો આ ફિલ્મ અસહ્ય બની ગઈ હોત. ટાઇટલ-ટ્રૅક, ‘નશે સી ચડ ગઈ...’, ફ્રેન્ચ સૉન્ગ વગેરે બધાં જ ગીતો લૂપમાં સાંભળવાનું કે એના પર ડાન્સ કરવાનું મન થાય એવાં બન્યાં છે. ફિલ્મ માટે વખતસર પહોંચી જાઓ તો જયદીપ સાહનીએ દિલકશ શબ્દોથી સજાવેલું (અને ચુંબનોથી ભરચક એવું) ‘લબોં કા કારોબાર...’ ગીત પણ સાંભળવા જેવું છે. ‘બેફિકરે’નું મિકી મૅક્લિઅરીએ આપેલું બૅકગ્રાઉન્ડ મ્યુઝિક એને ‘એમિલી’ જેવી કોઈ ફ્રેન્ચ ફિલ્મની ફીલ આપે છે. એ જ રીતે ફિલ્મને ગ્લોબલ લુક આપવા માટે આદિત્ય ચોપડાએ ફ્રેન્ચ-જૅપનીઝ સિનેમૅટોગ્રાફર કાનામી ઓનોયામાની મદદ લીધી છે. એને કારણે વિઝ્યુઅલી તો આ ફિલ્મ જબરદસ્ત રીતે શૂટ થઈ છે, પરંતુ આદિસરના ઝેનોફોબિક રાઇટિંગે આ ફીલની ચટણી કરી નાખી છે; કેમ કે અર્બન બનાવવાની લાયમાં આદિત્ય ચોપડાનાં પાત્રો બીજાનાં ડિફરન્ટ સેક્સ્યુઅલ ઓરિયેન્ટેશનની, કલ્ચરની મજાક ઉડાવે છે. ઈવન તેમની જ સોકૉલ્ડ પ્રોગ્રેસિવ હિરોઇન ફિલ્મમાં બીજા સ્ત્રીપાત્રનું તેના વિદેશી હોવામાત્રથી કૅરૅક્ટર સર્ટિફિકેટ પણ ફાડી આપે છે. એ જ રીતે યુવાનોને વહાલા થવા માટે આદિત્ય ચોપડાએ પોતાની જ DDLJના મોસ્ટ ફેમસ સીનને વલ્ગર ટર્ન આપી દીધો છે (DDLJના ચાહકો હિંમત રાખે).